b'\n_START_ARTICLE_\nKvadratura parabole\n_START_PARAGRAPH_\nKvadratura parabole (gr\xc5\xa1ko \xce\xa4\xce\xb5\xcf\x84\xcf\x81\xce\xb1\xce\xb3\xcf\x89\xce\xbd\xce\xb9\xcf\x83\xce\xbc\xe1\xbd\xb8\xcf\x82 \xcf\x80\xce\xb1\xcf\x81\xce\xb1\xce\xb2\xce\xbf\xce\xbb\xe1\xbf\x86\xcf\x82: Tetragonism\xc3\xb3s parabol\xc3\xads) je razprava o geometriji starogr\xc5\xa1kega u\xc4\x8denjaka Arhimeda iz Sirakuz, napisana v 3. stoletju pred n. \xc5\xa1t.. Razprava vsebuje 24 trditev, povezanih s parabolami, ki dose\xc5\xbeejo vrh z dokazom, da je plo\xc5\xa1\xc4\x8dina odseka parabole enaka 4/3 plo\xc5\xa1\xc4\x8dine dolo\xc4\x8denega v\xc4\x8drtanega trikotnika._NEWLINE_Arhimed je za dokazovanje uporabil metodo iz\xc4\x8drpavanja. Ploskev je verjetno razdelil na neskon\xc4\x8dno mnogo trikotnikov, katerih plo\xc5\xa1\xc4\x8dine tvorijo geometrijsko zaporedje. Izra\xc4\x8dunal je vsoto nastalega geometrijskega zaporedja in dokazal, da je enaka plo\xc5\xa1\xc4\x8dini odseka parabole. Njegov izra\xc4\x8dun je najbolj dovr\xc5\xa1en primer rabe metode iz\xc4\x8drpavanja v anti\xc4\x8dni matematiki, ki ga niso presegli do razvoja integralnega ra\xc4\x8duna v 17. stoletju, ko ga je nasledila Cavalierijeva formula za izra\xc4\x8dun plo\xc5\xa1\xc4\x8dine.\n_START_SECTION_\nRaz\xc4\x8dlemba odseka parabole\n_START_PARAGRAPH_\nOsnovna ideja dokaza je razdelitev odseka parabole na neskon\xc4\x8dno mnogo trikotnikov kot je prikazano na desni sliki. Zeleni in naslednji trikotniki so v\xc4\x8drtani v ostanke odseka parabole na enak na\xc4\x8din kot najve\xc4\x8dji (modri).'